16. ΑΠΟΦΑΣΙΣ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ ΚΑΙ  ΟΙΚΟΝΟΜΙΚΩΝ Αριθ. 13008 της 30 Νοεμ./21 Δεκ. 1979 (ΦΕΚ Β΄ 1129) Περί καθορισμού του τρόπου βεβαιώσεως και εισπράξεως των πόρων του Ξενοδοχειακού Επιμελητηρίου της Ελλάδος. Έχοντες υπ’ όψει: 1.Τας διατάξεις: α)Του άρθρ.19 παρ.3 του Ν.Δ. 3430/1955 «περί τροποποιήσεως, συμπληρώσεως και καταργήσεως διατάξεων περί Ελληνικού Οργανισμού Τουρισμού και άλλων τινών διατάξεων». β)Του άρθρ.5 παρ.4 του Ν.Δ. 496/1974 «περί Λογιστικού των Νομικών Προσώπων Δημοσίου Δικαίου», ως αντικατεστάθη δια του άρθρ.2 του Νόμ. 369/1976 «περί τροποποιήσεως και συμπληρώσεως του Ν.Δ. 496/74» περί Λογιστικού των Νομικών Προσώπων Δημοσίου Δικαίου «ως ετροποποιήθη μεταγενεστέρως». γ)Του Ν.Δ. 216/74 «περί συστάσεως Υπουργείου Προεδρίας Κυβερνήσεως». δ)Του Ν.Δ. 770/77 «περί διορθώσεως του Υπουργείου Προεδρίας Κυβερνήσεως και Οργανισμού Υπηρεσιών τινων αυτού», ως ετροποποιήθη μεταγενεστέρως. ε)Την υπ’ αριθ. Δ. 3676/932/26.5.1978 κοινήν απόφασιν του Πρωθυπουργού και Υπουργού Οικονομικών «περί αναθέσεως αρμοδιοτήτων στους Υφυπουργούς Οικονομικών (ΦΕΚ 498/30.5.78 τ.Β΄). ς)Του Γενικού Κανονισμού λειτουργίας του Ξενοδοχειακού Επιμελητηρίου της Ελλάδος. 2.Την υπ’ αριθ. 189/18.5.79 απόφασιν του Διοικητικού Συμβουλίου του Ξενοδοχειακού Επιμελητηρίου της Ελλάδος, αποφασίζομεν: Καθορίζομεν ως κατωτέρω τον τρόπον βεβαιώσεως και εισπράξεως των πόρων του Ξενοδοχειακού Επιμελητηρίου της Ελλάδος: Τίτλον δια την αναγκαστικήν είσπραξιν αυτών αποτελούν αποφάσεις της Διοικούσης Επιτροπής του Επιμελητηριακού Τμήματος, εκδιδόμεναι επί τη βάσει συγκεντρωτικών βεβαιωτικών καταστάσεων συντασσομένων υπό του Λογιστηρίου του Επιμελητηρίου. Αι ανωτέρω αποφάσεις καθορίζουν, κεχωρισμένως δι’ ένα έκαστον των οφειλετών, το εισπρακτέον ποσόν, τας προσθέτους επιβαρύνσεις, την αιτίας της οφειλής και την χρονικήν περίοδον εις ην αύτη ανάγεται. Εις τον οφειλέτην κοινοποιείται αντίγραφον της ως άνω αποφάσεως μετά της βεβαιωτικής κατάστασεως και ατομική πρόσκλησις προς πληρωμή. Ούτος δικαιούται, εντός ανατρεπτικής προθεσμίας 15 ημερών από της κοινοποιήσεως, να ζητήση την αναθεώρησιν της αποφάσεως ενώπιον της Διοικούσης Επιτροπής του Επιμελητηριακού Τμήματος. Κατά την συζήτησιν ταύτης, ο οφειλέτης, ειδοποιούμενος προ 5 τουλάχιστον ημερών, δύναται να παρίσταται αυτοπροσώπως ή δια πληρεξουσίου. Η προθεσμία ασκήσεως της αιτήσεως αναθεωρήσεως ως και η άσκησις τοιαύτης αιτήσεως αναστέλλουν την εκτέλεσιν προς είσπραξιν των εσόδων του Επιμελητηρίου μέχρι παρόδου απράκτου της προθεσμία ή απορρίψεως εν όλω ή εν μέρει της ασκηθείσης ως άνω αιτήσεως. Η αναγκαστική είσπραξις των κατά τα ανωτέρω βεβαιουμένων οφειλών διενεργείται δι’ αρμοδίων δικαστικών Επιμελητών ή δι’ υπαλλήλων του Επιμελητηρίου οριζομένων υπό του Διευθυντού αυτού. 